贈泗守宋子堅
作者：郭祥正
朝代：宋

paragraphs: 憶昔始相遇，諫院吳侯家。
君顔清且少，皓雪敷瓊花。
把酒聽高談，正氣橫鏌鋣。
倏別二十載，各在天一涯。
君去登朝閨，我方浮海槎。
進退自殊轍，音塵空雁駕。
朅來淮上守，政聲被幽遐。
填德在風俗，餘春散禾麻。
斤斤梁棟材，葱蒼蟄龍蛇。
匠石未迴首，電雹無傾斜。
而我造賓榻，逢鬢吹塵沙。
歡言問往事，念此歲月賒。
開館使休息，投文誤矜誇。
伯樂雖一顧，慚非真渥漥。
功名業已晚，世路今仍差。
獨既醒不容，混迹良可嗟。
清江秀山水，白酒浮月華。
深犁熟粳稻，淺釣多魚蝦。
長爲避俗翁，不落猛虎牙。
願言雖未諧，行矣君及瓜。